Title: Dôvodová správa
Author: FNMSR
Last saved by: spano

Stručná charakteristika rozpočtu na rok 2004

Rekapitulácia prevádzkových nákladov a nákladov na dlhodobý majetok na činnosť FNM SR

	V tis. Sk
Prevádzkové náklady | 143 662
Náklady na dlhodobý majetok | 9 100
Spolu: Prevádzkové náklady + náklady na dlhodobý majetok | 152 762
Kapitálové výdavky FNM SR (zákon č. 291/2002 Z. z.) | 18 000

Celkové náklady na činnosť FNM SR činia v návrhu rozpočtu čiastku  152 762 tis. Sk, čo predstavuje oproti rozpočtu na rok 2003 rast o 7,43 %, pri raste prevádzkových nákladov o 7,74  % a pri raste nákladov na dlhodobý majetok o 2,82 %.

V štruktúre  rozpočtu   prevádzkových   nákladov   dominujú    mzdové     náklady       (41,7 %) , náklady na zákonné sociálne poistenie (15,61 %)  a treťou  najväčšou nákladovou položkou prevádzkových nákladov je nájomné (12,18 %). 

Zdôvodnenie nárastu vybraných položiek nákladov FNM SR v rozpočte na rok 2004
(podiel navýšenia  vo výške 10 568  tis. SK)

V štruktúre rozpočtu dominujú mzdové náklady, ako už bolo  spomenuté,  v  celkovej  výške 59 912 tis. Sk, čo oproti  roku 2003 predstavuje 5 % navýšenie z dôvodu uvažovanej valorizácie miezd, ktorá za predpokladu  miery  inflácie v intervale 8,1 – 8,5 % v roku 2004, znamená stagnáciu reálnych miezd.  Pri tvorbe mzdových nákladov sa vychádzalo zo súčasného stavu zamestnancov (170 osôb) a  zároveň sa uvažovalo, že v  prípade potreby  realizácie zefektívnenia niektorých činností FNM SR, sa  pokryjú mzdové nároky zamestnancov FNM SR vyplývajúce zo  zákona č. 311/2001 Z. z. – Zákonníka práce a platnej Kolektívnej zmluvy  FNM SR z tejto nákladovej položky.

	V rozpočte v položke - odchodné (500 tis. Sk) sú zohľadnené mzdové nároky zamestnancov, ktoré  vznikli  pri prvom skončení  pracovného pomeru, po nadobudnutí nároku na starobný dôchodok, invalidný dôchodok v zmysle § 134 Zákonníka práce  a z Kolektívnej zmluvy FNM SR. V súvislosti s prebiehajúcimi pracovno-právnymi spormi vzniká potreba novej nákladovej položky - ostatné náhrady miezd vo výške 800 tis. Sk. Táto nákladová položka však bude čerpaná v roku 2004 iba za predpokladu, že FNM SR bude zaviazaný súdnym rozhodnutím. V prípade neukončeného súdneho sporu v rámci rozpočtovaného roku 2004 sa uvažuje s presunom tejto položky do nasledujúceho obdobia.

Členovia orgánov FNM SR, ktorí nie sú zamestnancami, sú odmeňovaní v zmysle schváleného Štatútu FNM SR podľa zákona č. 120/1993 Z. z. o platových pomeroch niektorých ústavných činiteľov SR. Aktualizácia výšky odmien je závislá na aktualizácii výšky platu poslanca Národnej rady SR. Pokiaľ nedôjde k zvýšeniu platu poslanca Národnej rady SR , potom položka – Odmeny členov orgánov spoločnosti ostane na úrovni roku 2003.

 	 Pri nákladoch na opravu a udržiavanie dochádza k zvýšeniu o cca 1,6 mil. Sk. Jedným z dôvodov navýšenia plánovaných nákladov sú zvýšené nároky na opravu a udržiavanie vozového parku ( priemerný vek motorových vozidiel je nad 4 roky, pričom prevažná časť motorových vozidiel má v priemere najazdených cca 180 000 km). Časť plánovaných nákladov je tiež potrebná na opravy a udržiavanie hmotného majetku (napr. výpočtovej techniky, kancelárskeho  vybavenia), ktorými sa odstraňuje čiastočné fyzické opotrebenie alebo poškodenie za účelom uvedenia do predchádzajúceho alebo prevádzky schopného stavu.

V súvislosti s početnými legislatívnymi zmenami, ktoré sa premietnu v pripravovaných novelách zákonov, sa javí nutným zvyšovať odbornú kvalifikačnú úroveň našich zamestnancov. Z tohto dôvodu sme navýšili nákladovú položku – školenie o 250 tis. Sk. (odborné semináre súvisiace so zaradením FNM SR do systému štátnej pokladnice, školenia zamerané na výklady novelizácie zákona o sociálnom poistení, zákona o rozpočtových pravidlách, o konkurze a vyrovnaní a iné) 

Navýšenie o cca 1,9 mil. Sk  zaznamenávame v položke – ostatné služby.  Jej zvýšenie súvisí s rastom nákladov na právnu pomoc a poradenské služby pri prebiehajúcich súdnych sporoch, ktoré vedie  FNM SR s kupujúcimi a taktiež so správou bytov, ktoré prešli a prejdú do vlastníctva FNM SR a okrem toho sú v tejto položke zahrnuté aj náklady na aktualizáciu programového vybavenia (ASPI, NOD, JURIX, CAIS, KIS, Register SR). V nadväznosti na konečné rozhodnutia súdov o neplatnosti Zmlúv o prevode vlastníctva bytov v prospech FNM SR, si jeden z kupujúcich uplatňuje náhradu škody. Z uvedeného dôvodu prvý krát vzniká potreba plánovania položky - ostatné mimoriadne náklady vo výške 1,3 mil. Sk. 

Vzhľadom na charakter činnosti FNM SR, ktorý vyžaduje mobilnosť pracovníkov, (kontrola uznaných investícií v rámci miestnych prehliadok, výkon kontroly stavu nakladania s privatizovaným majetkom u kupujúceho, výkon práv akcionára, činnosti potrebné pri odstupovaní od zmlúv, súdy, kataster), ako aj z dôvodu narastajúcich nákladov na údržbu zastaralého vozového parku javí sa nevyhnutným  pristúpiť k čiastočnej obnove vozového parku. Súčasný vozový park FNM SR tvoria motorové vozidlá, ktoré boli obstarané v rokoch 1995 až 2002. Vozidlá z rokov 1995 až 1997 (t.j. vo veku 5 až 8 rokov) predstavujú podiel až 45 %, priemerný vek vozidiel je 4,59 roka. V dôsledku vysokého veku vozidiel, veľkého počtu odjazdených kilometrov, (cca 200 tis. km, čo je hranica životnosti hlavných agregátov najmä u vozidiel typu ŠKODA FELICIA) i obmedzená možnosť ochrany vozidiel pred koróziou ich garážovaním, sa neúnosne zvyšuje potreba opráv tejto skupiny starých vozidiel. Zároveň s tým klesá ich prevádzková spoľahlivosť i kapacita dopravných služieb. Z uvedených dôvodov vyplýva nutnosť postupne obnovovať vozový park vyradením najopotrebovanejších a najnehospodárnejších vozidiel a ich nahradenie novými vozidlami. Uvažuje sa s nákupom 3 motorových vozidiel v rozsahu 2 400 tis. Sk (1 dispozičné motorové vozidlo a 2 referentské motorové vozidlá).

Pre rok 2004 sa navrhuje vyradiť z prevádzky štyri vozidlá v cene nadobudnutia 3 858 tis. Sk.

Osobné motorové vozidlá FNM SR navrhované na vyradenie pre rok 2004

P. č.

Typové označenie vozidla;
Objem motora

Nadobudnuté     v roku

ŠPZ

Najazdené km do vyradenia v roku 2004

1 | Škoda Felicia; 1,6 | 1996 | BA 786 GZ | 200 000
2 | Škoda Felicia; 1,3 | 1997 | BA 520 AV | 220 000
3 | Škoda Felicia; 1,3 | 1997 | BA 836 ER | 200 000
4 | BMW 740iLA; 4,0 | 1996 | BLI 28 58 | 450 000

	K predkladanému rozpočtu v zmysle zákona č. 291/2002 Z. z. o Štátnej pokladnici pričleňujeme kapitálové výdavky vo výške 18 mil. Sk. Je nutné poznamenať, že sa nejedná o nákladovú položku v zmysle § 28 ods.3 písm. d) zákona č. 92/1991 Z. z.  O podmienkach prevodu majetku štátu na iné osoby v znení neskorších predpisov. 

Položkové členenie prevádzkových nákladov (143 662 tis. Sk) a nákladov na dlhodobý majetok (9 100 tis. Sk ) vychádza z charakteru činnosti FNM SR a jeho úloh v roku 2004. 

V záujme operatívneho riešenia možných problémov, ktoré môžu nastať počas rozpočtového roka 2004 je potrebné zveriť do právomoci Prezídia FNM SR upravovanie presunu v jednotlivých položkách tak, aby celkové prevádzkové náklady a náklady na dlhodobý majetok boli dodržané v rozpočtovanej výške.

	V ďalšej časti materiálu uvádzame podrobný popis obsahu jednotlivých rozpočtovaných položiek, a návrh rozpočtu v štruktúre rozpočtovej klasifikácie v zmysle zákona č. 441/2000 Z. z.

Príloha č.1

-	prevádzkové náklady, náklady na dlhodobý majetok FNM SR
Návrh na rok 2004 – rozpis  a   popis  položiek   podľa  opatrenia  Ministerstva  financií  SR  č. 14875/2003-92

Príloha č.2 | -	kapitálové  výdavky  podľa  zákona č. 291/2002 o Štátnej  pokladnici
Príloha č.3 | -	formulár  rozpočtu  výdavkov  podľa opatrenia  Ministerstva   financií  SR  č. 4283/2003-41, ktorým sa  ustanovuje rozpočtová  klasifikácia
Príloha č. 4 | -	vývoj  rozpočtovaných nákladov